ซิตี้แบงก์เล็งบุกท่องเที่ยวชี้ยอดใช้พุ่ง
&#8220;ซิตี้แบงก์&#8221; เจาะตลาดนักท่องเที่ยว ขยายฐานลูกค้าใหม่ 2 แสนใบ เผย 5 เดือนแรก
17 ส.ค. 2554

“ซิตี้แบงก์” เจาะตลาดนักท่องเที่ยว ขยายฐานลูกค้าใหม่ 2 แสนใบ เผย 5 เดือนแรก 
ยอดใช้จ่ายผ่านบัตรโตแล้ว 2 หมื่นล้าน หมวดท่องเที่ยวโต 4 พันล้าน 
น.ส.วรลักษณ์ ตุลาภรณ์ ผู้อำนวยการฝ่ายธุรกิจบัตรเครดิต ธนาคารซิตี้แบงก์ กล่าวว่า ในปีนี้ธนาคารจะรุกตลาดกลุ่มลูกค้าที่ใช้จ่ายผ่านบัตรเครดิตเพื่อการเดินทางและเที่ยวอย่างเต็มตัว เพื่อเพิ่มยอดการใช้จ่ายผ่านบัตรในหมวดดังกล่าวที่มียอดการใช้จ่ายสูงเป็นอันดับที่ 2 รองจากหมวดการรับประทานอาหาร โดยมีอัตราการใช้จ่ายโดยเฉลี่ยอยู่ที่ 2,000 บาทต่อบัตรต่อเดือน หรือคิดเป็น 25% ของยอดการใช้จ่ายเฉลี่ยโดยรวมที่ 8,000 บาทต่อบัตรต่อเดือน เนื่องจากปัจจุบันคนไทยมีการใช้จ่ายด้านการท่องเที่ยวเพิ่มสูงขึ้นอย่างต่อเนื่อง ตั้งเป้าเพิ่มยอดบัตรใหม่ในปีนี้ 2 แสนใบ 
“เรามองว่าตลาดบัตรเครดิตด้านการท่องเที่ยวยังมีโอกาสเติบโตได้สูง โดยจากผลสำรวจพบว่าผู้ถือบัตรกว่า 75 % มีการใช้จ่ายผ่านบัตรเกี่ยวกับการเดินทาง เช่น การจองตั๋วเครื่องบินและจองที่พักมากกว่า 35 ครั้งต่อปี นอกจากนี้ผู้ถือบัตรกว่า 90 % ยังมีแผนเดินทางในอีก 6 เดือนข้างหน้า ดังนั้นการรุกเพื่อเป็นผู้นำตลาดประเภทนี้จึงถือเป็นหนึ่งในกลยุทธ์ขยายการเติบโตของเรา” น.ส.วรลักษณ์ กล่าว
ทั้งนี้ ในช่วง 5 เดือนแรกที่ผ่านมา ยอดการใช้จ่ายผ่านบัตรเครดิตของธนาคารมีการเติบโตประมาณ 16-18% หรือ 2 หมื่นล้านบาท ในจำนวนนี้เป็นการเติบโตในหมวดท่องเที่ยวถึง 20% หรือคิดเป็นมูลค่าประมาณ 4,000 ล้านบาท เป็นผลมาจากการเร่งทำการตลาดด้วยการมอบสิทธิประโยชน์ต่างๆร่วมกับพันธมิตรให้กับลูกค้าผู้ถือบัตรเช่น การให้คะแนนสะสมสูงสุด 3 เท่า ประกันอุบัติเหตุจากการเดินทางและสามารถแบ่งชำระดอกเบี้ย 0 % นาน 10 เดือนและการให้บริการข้อมูลสิทธิประโยชน์ต่างๆผ่านระบบมือถือ
“ผู้ถือบัตรทุกประเภทสามารถใช้รับสิทธิประโยชน์ต่างๆเกี่ยวกับการเดินทางเหล่านี้ ไม่ใช่เฉพาะกลุ่มลูกค้าพริวิลเลจเท่านั้น เนื่องจากเราต้องการเป็นผู้นำตลาดเช่นเดียวกับในหมวดการรับประทานอาหารที่ประสบความสำเร็จไปแล้ว โดยผลสำรวจจากวีซ่า ระบุว่า ปัจจุบันเรามีส่วนแบ่งการตลาดในหมวดการท่องเที่ยวสูงถึง 24 % ซึ่งสูงเป็นอันดับ 1 ในตลาด” น.ส.วรลักษณ์ กล่าว
น.ส.วรลักษณ์ กล่าวว่า แม้ว่าการทำโปรโมชั่นร่วมกับพันธมิตรหลายแห่งและทิศทางอัตราดอกเบี้ยขาขึ้นในปีนี้ จะส่งผลกระทบต่อต้นทุนของธนาคาร อย่างไรก็ตาม เชื่อว่าธนาคารยังสามารถแบกรับต้นทุนในปีนี้ได้ส่วนโครงการรีไฟแนนซ์หนี้บัตรเครดิตของภาครัฐ ขณะนี้ยังมีกระทบไม่มาก เนื่องจากลูกค้าส่วนใหญ่ไม่ต้องการปิดบัตร โดยมีลูกค้าที่ขอรีไฟแนนซ์ออกไปยังไม่ถึง 100 คน 
ข้อมูลจากศูนย์วิจัยกสิกรไทย ระบุว่า ธุรกิจบัตรเครดิตในปีนี้จะมีการแข่งขันด้านสิทธิประโยชน์ของบัตรรุนแรง โดยจะปรับปรุงรูปแบบให้ผู้ถือบัตรเครดิตสามารถใช้บัตรเครดิตเป็นเสมือนบัตรลดเมื่อซื้อสินค้า สามารถนำคะแนนสะสมมาแลกผลิตภัณฑ์หรือบัตรกำนัล เพื่อขยายฐานบัตรและกระตุ้นให้เกิดการใช้จ่ายผ่านบัตรของตนเพิ่มขึ้น
สำหรับแนวโน้มการเติบโตของปริมาณบัตรเครดิตใน ปีนี้ คาดว่าจะมีจำนวนบัตรทั้งระบบประมาณ 14.814.9 ล้านใบ ขยายตัว 4.55.5 %ใกล้เคียงกับที่ขยายตัว 5.2 % ในปี 2553